— Яшчэ ў савецкі час была цудоўна распрацаваная стройная сістэма гарадскіх, абласных, рэспубліканскіх, міжнародных музычных конкурсаў, якія ахоплівалі ўсе ўзроставыя групы — ад малодшых школьнікаў да дарослых. Той цалкам зразумелы алгарытм пераняла і незалежная Беларусь, — працягвае старшыня савета фонду. — У гэтай сістэме музыканты адчуваюць сябе досыць свабодна. Аднак на заахвочванне ад дзяржавы маюць права прэтэндаваць і тыя, хто мае творчыя дасягненні ў галіне тэатральнага, харэаграфічнага, выяўленчага, эстраднага, цыркавога, дэкаратыўна-прыкладнога, кіна- і фотамастацтва, народнай творчасці, дызайну, архітэктуры, мастацкай літаратуры, журналістыкі, радыё і тэлебачання, крытыкі і мастацтвазнаўства. У гэтых сферах такой выбудаванай сістэмы тураў, патрабаванняў да праграмы і складу журы, па сутнасці, няма. І не ўлічваць гэтага мы не можам.